b'\n_START_ARTICLE_\nKalevi Huuskonen\n_START_PARAGRAPH_\nKauko Kalevi Huuskonen (21. huhtikuuta 1932 Vesanto \xe2\x80\x93 7. tammikuuta 1999) oli suomalainen ampumahiihdon maailmanmestari._NEWLINE_Huuskonen p\xc3\xa4\xc3\xa4si vuoden 1961 MM-kisojen Suomen joukkueen varamieheksi. Viimeistelyleirill\xc3\xa4 h\xc3\xa4n oli niin kovassa kunnossa, ett\xc3\xa4 h\xc3\xa4nen annettiin osallistua 20 kilometrin henkil\xc3\xb6kohtaiseen kilpailuun. Huuskonen voitti kaikkien yll\xc3\xa4tykseksi huonossa s\xc3\xa4\xc3\xa4ss\xc3\xa4 hiihdetyn kilpailun ampumalla vain yhden ohilaukauksen. Voitto oli ensimm\xc3\xa4inen suomalaisen voittama MM-kulta ampumahiihdossa. Samoissa kisoissa Suomi voitti my\xc3\xb6s joukkuekilpailun. Seuraavana vuonna H\xc3\xa4meenlinnan MM-kisoissa Huuskonen saavutti MM-hopeaa joukkuekilpailussa ja sijoittui henkil\xc3\xb6kohtaisessa kilpailussa kahdeksanneksi._NEWLINE_Huuskosen muita saavutuksia olivat PM-pronssi vuodelta 1960 ja SM-kilpailujen nelj\xc3\xa4s sija 1962. Vuonna 1961 h\xc3\xa4net valittiin vuoden urheilijaksi. Huuskonen lopetti kilpauransa vuonna 1962 mutta kilpaili viel\xc3\xa4 senkin j\xc3\xa4lkeen sotilaiden kilpailuissa.'